Oppgitt - men tror han får bygge til slutt
ARTIKKELEN ER OVER 14 ÅR GAMMEL I går bestemte fylkesutvalget i Akershus, med syv mot seks stemmer, å si nei til Røkkes byggeplaner på Konglungen i Asker utenfor Oslo. Det skjedde etter at byggningsrådet i Asker for to uker siden godkjente de gedigne byggeplanene. Forundret Røkke er forundret over at byggesaken hans må gjennom ytterligere politisk behandling, før han kan stikke spaden i jorda. Han mener også bygningsrådets begrunnelse er tynn. - Jeg registrerer med forundring at fylkesordfører Hildur Horm Øien velger å se helt bort den vedtatt reguleringsplanen for kommunen. Dette begrunner hun med at det foreligger et forslag til en plan for Oslofjorden som skal vedtas en gang i framtida, sier en oppgitt Kjell Inge Røkke via sin pressetalsmann Rolf Nereng til VG. Han reagerer på at fylkesutvalget ignorerer det han mener er et grundig arbeid i samarbeid mellom han og Asker Kommune i ett år. - De innsigelser som kom, også fra fylket, ble i all hovedsak tatt hensyn til før politikerne i bygningsrådet fattet sitt vedtak etter en positiv innstilling fra fagfolkene i administrasjonen, sier han. Optimist - Nå blir dette grundige arbeidet overprøvd som en hastesak i et ekstraordinært møte i fylkesutvalget i Akershus, sier han. Men Molde-milliardæren tror det ordner seg til slutt. - Jeg tror at når de forskjellige politiske partier og organer får tid til å reflektere og bli klar over de mulige konsekvensene av å overkjøre, tilsidesette og ignorere politikere og faglige ansatte i en kommune, så vil de stille seg bak konklusjonene som de ansvarlige i Asker Kommune har kommet fram til, sier Røkke. Og da blir det fest på Konglungen. Reketråler - Jeg og min familie gleder oss derfor fortsatt til å bli en del av miljøet på Konglungen og servere våre naboer selvefiskede reker fra Indre Oslofjord, sier Røkke som har planer om å bli rekefisker med egen tråler til neste sommer. - Jeg har ingenting imot Røkke, men jeg må forsikre meg om at alle får lik behandling, sier fylkesordførere Hildur Horn Øien (KrF) til sitt forsvar. Hun er ikke enig i at Røkkes husplaner er blitt behandlet som en hastesak. - Jeg føler ikke at jeg har hatt for dårlig tid, men jeg skal bruke de dagene frem til neste møte med å sette meg enda grundigere inne i saken. Har jeg tatt feil, skal jeg være kvinne nok til å se det.
Kjell Inge Røkke mener fylkespolitikerne i Akershus ignorerte lokalpolitikerne i Asker da de vendte tommelen ned for hans byggeplaner i går.